**TISZAVASVÁRI VÁROS ÖNKORMÁNYZATA**

**képviselő-testületének**

**180/2018. (VI.28.) Kt. sz.**

**határozata**

**A család- és gyermekjóléti szolgálat, valamint a központ finanszírozási szabályainak felülvizsgálatára irányuló önkormányzati kezdeményezés**

Tiszavasvári Város Önkormányzata Képviselő-testülete „**A család- és gyermekjóléti szolgálat, valamint a központ finanszírozási szabályainak felülvizsgálatára irányuló önkormányzati kezdeményezés”** szóló előterjesztést megtárgyalta, és a következő döntést hozza:

1. **Kezdeményezi** a Kornisné Liptay Elza Szociális és Gyermekjóléti Központ (4440 Tiszavasvári, Vasvári Pál u. 87. sz.) által biztosított **Család- és gyermekjóléti Szolgálat, valamint Család- és gyermekjóléti Központ feladat ellátásának központi költségvetésből történő finanszírozási szabályainak felülvizsgálatát**, az alábbi **indokok** alapján:

Az egyes szociális, gyermekvédelmi tárgyú törvények módosításáról szóló 2015. évi CXXXIII. törvény értelmében **a családsegítés csak gyermekjóléti szolgáltatással integráltan – egy szervezeti és szakmai egységben** – működhet 2016. január 1-jétől: települési szinten a család- és gyermekjóléti szolgálat, a járási szinten a család- és gyermekjóléti központ keretében. Ennek alapján a család- és gyermekjóléti szolgálat, illetve központ **kötelező önkormányzati feladatként jött létre**.

A fentiek alapján **változott a feladat-ellátási kötelezettség szabálya:**

* az integráltan létrejövő szolgáltatás (család- és gyermekjóléti szolgálat, család- és gyermekjóléti központ) **település szinten elérhető kötelező szolgáltatás lett;**
* az önkormányzat feladatkörében maradt a lakóhely szintű minimumszolgáltatások, általános segítő feladatok biztosítása;
* a **hatósági intézkedésekhez kapcsolódó javaslattétel, gyermekek védelmére irányuló tevékenységek**, valamint **a speciális szolgáltatások biztosítása járásszékhely települési önkormányzatként feladatunk lett,** a járást alkotó települések lakosságára vonatkozóan;
* A speciális szolgáltatásokhoz való hozzáférést a járás településein jelentkező igényeknek megfelelően kell biztosítani, szükség szerint helybe kell vinni bizonyos szolgáltatásokat;

A család- és gyermekjóléti szolgálat és központ **finanszírozási szabályait** *a Magyarország 2018. évi központi költségvetéséről szóló 2017. évi C. törvény* 2. számú melléklete tartalmazza. A **központi költségvetés a számított szakmai létszám alapján támogatást biztosít** a járásszékhely települési önkormányzatoknak a család- és gyermekjóléti központ fenntartásához, szolgálatot biztosító települési önkormányzatok részére, **a személyi és dologi kiadások elismert átlagos költségei figyelembevételével.** A támogatásra jogosult önkormányzat **e támogatásból a járáshoz tartozó összes településen biztosítja a feladatellátást**.

A számított szakmai létszám meghatározása számított **alap- és kiegészítő létszám**, illetve **korrekciós szorzó alapján történik**, a törvényi képlet alapján. A **kiegészítő szakmai létszám meghatározásánál** a *„kedvezményezett járások besorolásáról szóló 290/2014. (XI.26.) Korm. rendelet”* szerinti besorolás az irányadó, mely szerint a **Tiszavasvári járás a fejlesztendő járás kategóriába tartozik, ami 2 fő kiegészítő létszámra jogosít.**

Ezen kívül van egy jobban finanszírozott kategória, de azt nem tudjuk, hogy mi alapján kerülnek a települések besorolásra ezekbe a kategóriákba.

Ezen kívül, a támogatási összeg meghatározásánál figyelembe vett **korrekciós szorzó esetünkben 1**, mivel a törvény **csak azon kerületi önkormányzatoknál teszi lehetővé** a **1,5 szorzó alkalmazását**, amelyeknél a kerület teljes lakosságszámához viszonyítva – tárgyévet megelőző év május 31-én – a rendszeres gyermekvédelmi kedvezményben részesülő gyermekek aránya meghaladja a 2,5 %-ot. A magasabb szorzó a mi helyzetünkön is segíthetne.

Fentiek alapján, ebből a két körülményből látható, hogy **másféle finanszírozást eredményezne, ha Tiszavasvári is más kategóriába kerülne besorolásra**, amire most lehet, hogy nem ad alapot a jogszabály, de **ha a jogalkotó országosan megvizsgálná a jelenlegi finanszírozás eredményességét**, illetve hogy **teljesült e a jogalkotó célja** a kategóriák felállításakor, **képet kaphatnánk arról, hogy valóban az önkormányzatnak kell a jogalkotói szándék szerint több mint a fele finanszírozási összeget biztosítani,** úgy, hogy **szinte minden szociális ellátás alulfinanszírozott**.

Alapvetően a **Magyarország helyi önkormányzatairól szóló törvény is szól arról**, hogy amennyiben **jogszabály kötelező feladat- és hatáskört állapít meg az önkormányzat számára, akkor a hatáskör telepítésével egyidejűleg meghatározza a feladat- és hatáskör ellátásához szükséges minimális szakmai, személyi, tárgyi és gazdasági feltételeket**. A gyermekjóléti központ egy **új kötelező feladatként került** 2016. január 1-től felállításra, amihez kezdetben kaptunk egy egyösszegű fejlesztési támogatást – ez sem fedezett minden kiadást - ezt követően a lentebb ismertetett finanszírozási összeggel számolhatunk. **Nem csak a feladat új, hanem a központon belüli feladatok is folyamatosan nőnek**. Ez a tendencia más ellátásokra is jellemző.

A **család- és gyermekjóléti központ bevételei és kiadásai** az alábbiak szerint alakultak:

**2017. évben:**

**Támogatás összege központi költségvetésből: 22.408.505 forint**

**Kiadás összege: 35.725.693 forint**

**2018. évben**:

**Támogatás összege központi költségvetésből:** **26.602.991 forint**

**Tervezett kiadások összege: 40.731.641 forint**

A **család- és gyermekjóléti szolgálat bevételei és kiadásai** az alábbiak szerint alakultak:

**2017. évben:**

**Támogatás összege központi költségvetésből: 11.660.306 forint**

**Kiadás összege: 25.727 952 forint**

**2018. évben**:

**Támogatás összege központi költségvetésből:** **16.127.142 forint**

**Tervezett kiadások összege 43.363.462 forint**

A számokból látszik, hogy **jelentős különbség van a bevételi és kiadási oldal között,** és ez véleményem szerint **megalapozza e feladat finanszírozási rendszerének felülvizsgálatát, és mindenképpen szükségessé teszi az önkormányzat erre irányuló kezdeményezését.**

Jelen kezdeményezés célja **a család és gyermekjóléti központ működésének támogatásához,** a folyamatosan a felmerülő többletkiadások fedezése érdekében, a központi költségvetésben szabályozott **finanszírozási rendszer felülvizsgálata,** az alábbi indokok alapján:

* a család- és gyermekjóléti központ **kötelező** **feladatai fokozatosan nőnek**
* az egyes **esetek vonatkozásában a központnak ellátási kötelezettsége** van minden esetben.
* ezáltal **fokozatosan nő a hatósági intézkedéssel érintett családok száma**,
* ez maga után vonja a **személyi szakmai létszám növelésének szükségességét**, valamint **a tárgyi feltételek iránti igény szükségszerű megnövekedését**.
* a központ illetékességi területén **kiemelkedő a hátrányos helyzetű gyermekek száma**, ezen túlmenően az esetszámokat növeli az a tény, hogy **egy családon belül** **átlagosan 5-6 gyermek él**, ami **tovább növeli a munkaterhet**.
* vélhetően **az ország nem minden területén azonos a családgondozók leterheltsége, valószínűleg élen járunk gondozott családok és gyermekeik száma tekintetében.**

Mindezek alapján tehát, tekintve, hogy településünkön **kiemelkedő a járási hivatal lefolytatott hatósági intézkedések száma** (ld. védelembe vétel, nevelésbe vétel), mely **intézkedések automatikusan generálják a központ hatósági intézkedéssel érintett családszámát**, ezzel **folyamatosan növelve az igényt a kötelező személyi létszámminimum emelésére. Azaz nő az esetszám, ehhez mérten szükségszerűen nő a szakmai létszám és ez már az önkormányzatnak saját forrásból kell fizetnie.**

Fentiekkel kapcsolatban a feladatot ellátó Kornisné Liptay Elza Szociális és Gyermekjóléti Központ **intézményvezetője is megküldte álláspontját**, melyben átfogó képet kaphatunk a szolgálat és a központ sokrétű, folyamatosan növekvő feladatairól.

**Mindezek miatt a Képviselő-testület kezdeményezi a feladat támogatási intenzitásának növelése érdekében a család- és gyermekjóléti szolgálat és központ finanszírozási szabályainak felülvizsgálatát.**

2. Felkéri a polgármestert, hogy az 1. pontban foglalt döntés végrehajtása érdekében a szükséges intézkedéseket tegye meg.

**Határidő:** haladéktalanul  **Felelős:** Sipos Ibolya általános helyettesítéssel megbízott alpolgármester

 **Sipos Ibolya Badics Ildikó**

**általános helyettesítéssel jegyző**

**megbízott alpolgármester**